**Nelspruit** je glavni grad južnoafričke provincije Mpumalanga od 21 540 stanovnika.

*Nelspruit* je danas najpoznatiji kao polazna točka turista za obilazak Nacionalnog parka Kruger.

Geografske karakteristike
-------------------------

Nelspruit leži na sjeveroistoku zemlje, 330 km istočno od Johannesburga, na nadmorskoj visini od 689 m, blizu granice Južnoafričke Republike sa Svazijem (80 km) i Mozambikom (100 km). Grad leži u plodnoj kotlini Krokodilske rijeke, okružen granitnim brežuljcima.

Historija
---------

Za historiju grada važna je 1891. kad je do farme porodice Nel, koju su zvali Nelspruit ("Nelov potok") došla željeznička pruga iz tadašnjeg Lourenço Marquesa iz Mozambika, koja se gradila dalje do Johannesburga. Nakon tog je izgrađena željeznička stanica, a uskoro je okolo nje izraslo trgovište. Nelspruit je dobio status naselja 1905. a 1940. i status grada.

U oktobru 2009, južnoafrička vlada promjenila je ime gradu u **Mbombela** ali je lokalna vlast tu odluku odbila, pa su i nadalje sve oznake za grad ostale iste.

Pogled iz Nelspruita na okolicu grada

Znamenitosti
------------

Najveća atrakcija Nelspruita je obližnji Nacionalni park Kruger, zbog tog je grad polazna točka za turiste koji ga idu posjetiti. U novije vrijeme grad je sve posjećeniji od jednodnevnih turista iz Mozambika i Svazija, koji dolaze u Južnoafričku Republiku kupiti jeftinije prehrambene proizvode.

Druga velika atrakcija grada je stadion Mbombela na kom su se igrale utakmice Svjetskog prvenstva u nogometu 2010.

Privreda i transport
--------------------

Nelspruit je centar voćarstva sjeveroistočnog dijela zemlje, oko grada leže brojne plantaže naranči. Plodno tlo i suptropska klima pružaju savršene uvjete za uzgoj citrusa, banana, duhana, kikirikija, manga, avokada, stoke i plantažnog drva.
U gradu postoje tvornice prehrambenih proizvoda (konzerviranje voća), papira, namještaja i iverice

Nelspruit je dobro povezan željeznicom i cestama sa Johannesburgom i Maputom u susjednom Mozambiku.

Grad ima dva aerodroma; međunarodni Kruger Mpumalanga (IATA kod: MQP, ICAO kod: FAKN), sjeveroistočno od centra grada, i jedan manji - Nelspruit (IATA kod: NLP, ICAO kod: FANS), na jugozapadno od centra. Iz aerodroma Kruger Mpumalanga postoje dnevni letovi za Johannesburg, a nešto rjeđe za ostale južnoafričke gradove. Aerodrom Nelspruit koristi se uglavnom za privatne avione i čarter letove.

Klimatske karakteristike
------------------------

*Nelspruit* ima Vlažnu subtropsku klimu po Köppenovoj klasifikaciji klime, sa blagim suhim zimama, i relativno toplim kišnim ljetima, koja nisu prevruća zbog velike nadmorske visine.

| **Klimatološki medijani za Nelspruit** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 29 | 29 | 28 | 27 | 25 | 23 | 23 | 25 | 27 | 27 | 27 | 28 | **27** |
| Srednji minimum (°C) | 19 | 19 | 18 | 14 | 10 | 6 | 6 | 9 | 12 | 14 | 17 | 18 | **13** |
| Precipitacija (mm) | 127 | 83 | 90 | 51 | 15 | 9 | 10 | 10 | 26 | 75 | 115 | 131 | **767** |
| *Izvor:*  |

Izvori
------

1. 1 2 3 4  „*Nelspruit*" (engleski). Adrian Frith. Pristupljeno 24. 02. 2012.
2. 1 2 3 4  „*Nelspruit*" (engleski). Encyclopædia Britannica. Pristupljeno 24. 02. 2012.
3. ↑  Nelspruit becomes Mbombela
4. ↑  „*Climate data Nelspruit*". South Africa Weather Service. Arhivirano iz originala na datum 2010-03-08. Pristupljeno 24. 02. 2012.

Vanjske veze
------------

***Nelspruit*** na Wikimedijinoj ostavi

* Mbombela Municipality ()
* *Nelspruit* na portalu Encyclopædia Britannica ()

| * p
* r
* u
Glavni gradovi provincija Južne Afrike |
| --- |
| Bhisho (Istočni Kaap) • Bloemfontein (Slobodna Država) • Kaapstad (Zapadni Kaap) • Johannesburg (Gauteng) • Kimberley (Sjeverni Kaap) • Mahikeng (Sjeverozapad) • Nelspruit (Mpumalanga) • Pietermaritzburg (KwaZulu-Natal) • Polokwane (Limpopo) |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 143496362
* GND: 4260808-9

 |